Vermeende plaasaanvaller wat met kapmes aanval agter tralies | Maroela Media
Die polisie het ses gesteelde vuurwapens gevind. (Foto: SA Polisie)
'n Vermeende plaasaanvaller wat 'n boer van Leeudoringstad in Noordwes met 'n kapmes aangeval het, is agter tralies.
Joseph Bernard Kulelaphi (50) word daarvan beskuldig dat hy saam met nog 'n makker die 77-jarige boer op 12 Junie omstreeks 19:30 in die boer se huis oorrompel het.
Die bejaarde boer is met 'n kapmes op die kop geslaan en vasgebind nadat die aanvallers 'n deur oopgebreek het, het kol. Adéle Myburgh, polisiewoordvoerder in Noordwes, gesê.
Die verdagtes het ses vuurwapens uit 'n kluis asook 'n selfoon gesteel. Hulle het daarna met die boer se Mercedes-Benz gevlug.
Die boer het hom losgewikkel en die polisie ontbied. Hy is met ernstige hoofbeserings in 'n hospitaal opgeneem en sy voertuig is 'n paar uur later verlate op die Leeudoringstad-Orkney-pad gevind.
Volgens Myburgh is Kulelaphi kort ná die aanval geïdentifiseer. Hy is Woensdag by sy huis op 'n plaas in die Leeudoringstad-omgewing in hegtenis geneem. "Al ses gesteelde vuurwapens is gevind. Die polisie het ook 'n .38 Special-rewolwer, waarvan die reeksnommer verwyder is, gevind," het sy gesê.
Die polisie het ook beslag gelê op 'n .38 Special-rewolwer waarvan die reeksnommer verwyder is. (Foto: SA Polisie)
Kulelaphi het Vrydag in die hof verskyn en bly in aanhouding.
Maroela Media het vroeër berig gewapende rowers het die afgelope week op twee plase in die Polokwane-omgewing toegeslaan. In een van die voorvalle is twee kinders gewond.
In die Onderstepoort-omgewing in Gauteng is 'n 73-jarige man Donderdag ook aangeval en met 'n stomp voorwerp aangerand. Hy is van 'n televisiestel en ander items beroof. In 'n afsonderlike voorval in dieselfde gebied is 'n 18-jarige seun gewond toe aanvallers deur 'n venster op hom geskiet het.
Volgens AfriForum is 'n 66-jarige vrou ook vroeër vandeesmaand op 'n plaas by Vanwyksvlei in die Noord-Kaap deur twee mans aangeval wat haar met 'n klip teen die kop geslaan het. Sy is van sigarette, alkohol en kontant beroof.
Maar dit is mos nie aanvalle op blankes nie. Net blankes wat swartmense aanval en vemoor. Sal graag die statistieke wil sien. W/w, w/s, w/b, w/i, s/w, s/w, s/b, s/i, b/b, b/w, b/s, b/i, i/i, i/w, i/s, i/b. Dit is nou as my vraag hier bly.
Dankie SAPD……. Hoop daar word van hom ook ń voorbeeld gemaak dmv geen borg, geen patool ten minste 20+ jaar tronkstraf, maar nou ja…….
Ons weet julle is maar baie bewerig as dit kom by die berig van name van plaas aanvallers en plaasmoorde. Dit is 'n GROOT verbetering om te sien Maroela Media begin om name van verdagtes by hulle berigte oor plaasaanvalle te plaas. Kom ons hoop en vertrou dit gaan 'n instelling word.